CELEX: 32013D0531
Language: ro
Date: 2013-10-22 00:00:00
Title: 2013/531/UE: Decizia Consiliului din 22 octombrie 2013 prin care se acordă României asistență financiară preventivă pe termen mediu din partea Uniunii

29.10.2013   
            
            
               RO
            
            
               Jurnalul Oficial al Uniunii Europene
            
            
               L 286/1
            
         DECIZIA CONSILIULUI
   din 22 octombrie 2013
   prin care se acordă României asistență financiară preventivă pe termen mediu din partea Uniunii
   (2013/531/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 332/2002 al Consiliului (1) din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre, în special articolul 3 alineatul (2),
   având în vedere propunerea Comisiei formulată după consultarea Comitetului economic și financiar,
   întrucât:
   
               (1)
            
            
               Prin Decizia 2013/532/UE (2), Consiliul a decis să acorde asistență reciprocă României.
            
         
               (2)
            
            
               Asistența financiară preventivă pe termen mediu acordată României în cadrul mecanismului pentru balanța de plăți destinat statelor membre este adecvată în condițiile actuale, caracterizate de instabilitatea fluxurilor de capital care afectează în special piețele emergente, de riscuri care afectează scenariul macroeconomic și de vulnerabilități persistente în sectorul bancar. Deși România nu intenționează, în condițiile actuale de piață, să solicite plata vreunei tranșe, asistența preventivă ar trebui să contribuie la consolidarea stabilității macroeconomice, bugetare și financiare și, prin continuarea reformelor structurale, la sporirea rezilienței și a potențialului de creștere al economiei românești.
            
         
               (3)
            
            
               În cazul în care se materializează riscurile negative, este posibil ca România să nu fie în măsură să își acopere nevoile de finanțare externă din resursele de finanțare disponibile. Aceste riscuri sunt asociate, printre altele, refinanțărilor importante care afectează datoria externă și sectorul financiar, unei poziții investiționale nete cu un pronunțat caracter negativ și efectelor de contagiune ale evoluțiilor negative din zona euro. Conform unui astfel de scenariu negativ, este posibil ca nevoile reziduale de finanțare să trebuiască să fie acoperite prin activarea asistenței financiare preventive pe termen mediu.
            
         
               (4)
            
            
               Este oportun să se acorde României asistență preventivă din partea Uniunii de până la 2 000 milioane EUR în cadrul mecanismului de asistență financiară pe termen mediu pentru balanțele de plăți ale statelor membre, instituit prin Regulamentul (CE) nr. 332/2002. Această asistență ar trebui acordată în completarea sprijinului oferit de Fondul Monetar Internațional (FMI) prin intermediul unui acord stand-by în valoare de 1 751,34 milioane DST (aproximativ 2 000 milioane EUR, 170 % din cota de participare a României la FMI) care a fost aprobat la 27 septembrie 2013 și pe care autoritățile îl vor trata tot ca pe o asistență financiară preventivă pe termen mediu. Banca Mondială a pus la dispoziție suma de 1 000 milioane EUR în cadrul unui împrumut pentru politici de dezvoltare cu opțiune de amânare a tragerii valabil până în decembrie 2015. Suplimentar, Banca Mondială va acorda în continuare asistența angajată anterior în valoare de 891 milioane EUR, din care suma de 514 milioane EUR nu a fost încă plătită.
            
         
               (5)
            
            
               Asistența financiară preventivă pe termen mediu ar trebui să fie administrată de Comisie, care urmează să convină, împreună cu autoritățile din România, după consultarea Comitetului economic și financiar (CEF), asupra condițiilor specifice de politică economică de care depinde acordarea asistenței respective. Aceste condiții ar trebui să fie stabilite într-un memorandum de înțelegere.
            
         
               (6)
            
            
               Având în vedere caracterul preventiv al asistenței financiare pe termen mediu, România nu va solicita plata vreunei tranșe a împrumutului din partea Uniunii decât dacă apar dificultăți legate de balanța de plăți curente sau de mișcările de capital. În cazul în care România solicită Comisiei finanțare, aceasta din urmă va lua o decizie, după consultarea CEF, în ceea ce privește activarea programului, precum și valoarea tranșelor și momentul în care acestea vor fi plătite. Condițiile financiare detaliate legate de eventualele plăți vor fi stabilite într-un acord privind mecanismul de împrumut preventiv.
            
         
               (7)
            
            
               Asistența financiară preventivă pe termen mediu ar trebui să se acorde pentru a contribui la punerea în aplicare cu succes a programului guvernamental de politici economice și sprijină, astfel, sustenabilitatea balanței de plăți a României,
            
         ADOPTĂ PREZENTA DECIZIE:
   Articolul 1
   (1)   Uniunea pune la dispoziția României asistență financiară preventivă pe termen mediu în valoare de maximum 2 000 milioane EUR. În cazul în care mecanismul este activat și se efectuează plăți, asistența respectivă este furnizată sub forma unui împrumut cu o scadență medie de maximum opt ani.
   (2)   Activarea asistenței financiare preventive pe termen mediu și efectuarea plăților aferente pot fi solicitate până la 30 septembrie 2015.
   Articolul 2
   (1)   Asistența financiară preventivă pe termen mediu este administrată de Comisie într-un mod compatibil cu angajamentele asumate de România și cu recomandările Consiliului, în special în contextul punerii în aplicare a programului național de reformă (PNR), precum și al actualizării anuale a programului de convergență (PC) al României.
   (2)   Comisia convine, împreună cu autoritățile române, după consultarea CEF, asupra condițiilor specifice de politică economică de care depinde asistența financiară preventivă pe termen mediu, astfel cum sunt enumerate la articolul 3 alineatul (3) din prezenta decizie. Respectivele condiții se stabilesc într-un memorandum de înțelegere, ținând seama de angajamentele și recomandările menționate la alineatul (1) din prezentul articol. Condițiile financiare detaliate se stabilesc de către Comisie în cadrul unui acord privind mecanismul de împrumut preventiv.
   (3)   Comisia verifică la intervale regulate, în colaborare cu CEF, dacă sunt respectate condițiile de politică economică aferente asistenței financiare preventive pe termen mediu.
   Articolul 3
   (1)   Comisia procedează la examinarea posibilității de activare a asistenței financiare preventive pe termen mediu, în urma unei solicitări scrise adresate acesteia de către România. Comisia decide, după consultarea CEF, dacă se justifică activarea asistenței și solicitarea plăților în cadrul respectivei asistențe și stabilește valoarea tranșelor și momentul în care acestea vor fi plătite. În cazul în care se activează asistența, fondurile pot fi puse la dispoziție în cel mult două tranșe. Fiecare tranșă poate fi plătită în una sau mai multe sub-tranșe.
   (2)   În momentul activării asistenței financiare preventive pe termen mediu, Comisia decide cu privire la plata tranșelor împrumutului Uniunii sau a unor părți ale acestora, după ce a obținut un aviz din partea CEF.
   (3)   Orice plată se efectuează pe baza punerii în aplicare satisfăcătoare a programului economic al Guvernului, care este inclus atât în PC, cât și în PNR.
   Mai exact, condițiile specifice de politică economică prevăzute în memorandumul de înțelegere includ, printre altele:
   
               (a)
            
            
               adoptarea unor bugete și punerea în aplicare a unor politici compatibile cu traiectoria de consolidare bugetară pe care se angajează România în conformitate cu obligațiile asumate în temeiul Pactului de stabilitate și de creștere, cu scopul de a realiza obiectivul bugetar pe termen mediu al României până în 2015 și de a-l menține ulterior;
            
         
               (b)
            
            
               respectarea pe deplin a măsurilor convenite în cadrul celor două programe anterioare și punerea în aplicare a părților din condițiile care nu au fost încă îndeplinite;
            
         
               (c)
            
            
               consolidarea în continuare a cadrului de guvernanță bugetară, inclusiv prin punerea în aplicare a Tratatului privind stabilitatea, coordonarea și guvernanța, astfel încât să se asigure că măsurile de consolidare bugetară sunt bine ancorate. Se acordă o atenție deosebită consolidării planificării bugetare multianuale, punerii în aplicare a unui sistem eficace de control al angajamentelor, îmbunătățirii colectării impozitelor, precum și îmbunătățirii procesului de stabilire a bugetului pentru investiții;
            
         
               (d)
            
            
               punerea în aplicare, în timp util, a planurilor de acțiune adoptate ca răspuns la concluziile revizuirilor funcționale efectuate de Banca Mondială în perioada 2010 - 2011 și înființarea unei unități centrale de urmărire a performanțelor pentru a îmbunătăți stabilirea priorităților politice la nivelul întregii administrații publice;
            
         
               (e)
            
            
               lichidarea arieratelor și consolidarea mecanismelor de control bugetar în sectorul sănătății prin îmbunătățirea cadrelor de raportare și de monitorizare;
            
         
               (f)
            
            
               punerea în aplicare a planului de acțiune strategică în domeniul asistenței medicale, prin raționalizarea structurii spitalicești și extinderea sferei activităților de asistență medicală primară, cu scopul de a îmbunătăți rezultatele în domeniul sănătății;
            
         
               (g)
            
            
               îmbunătățirea gestionării datoriei publice pentru a reduce riscurile și a consolida și extinde curba randamentului pentru instrumentele de datorie suverană;
            
         
               (h)
            
            
               consolidarea în continuare a cadrului de rezoluție bancară, a planificării pentru situații neprevăzute realizate de banca centrală a României și a guvernanței corporative a Fondului de garantare a depozitelor, precum și punerea în aplicare a măsurilor menite să accelereze procesul de curățare a bilanțului băncilor naționale și să mențină disciplina în domeniul creditării în sectorul bancar;
            
         
               (i)
            
            
               alinierea legislației privind Autoritatea de Supraveghere Financiară (ASF) la bunele practici internaționale pentru a consolida supravegherea pieței financiare nebancare;
            
         
               (j)
            
            
               restructurarea întreprinderilor de stat, inclusiv prin vânzări de participații la capitalul acestora, și consolidarea guvernanței corporative a întreprinderilor de stat;
            
         
               (k)
            
            
               punerea în aplicare în continuare a măsurilor de îmbunătățire a mediului de afaceri, inclusiv prin reducerea sarcinilor administrative pentru întreprinderile mici și mijlocii (IMM-uri), precum și prin măsuri de facilitare a accesului la finanțare pentru IMM-uri.
            
         (4)   Dacă acest lucru este necesar în vederea finanțării împrumutului, se permite utilizarea prudentă a swapurilor pe rata dobânzii cu contrapărți care prezintă cel mai ridicat nivel al calității creditului. CEF este înștiințat de către Comisie cu privire la eventualele refinanțări ale împrumuturilor sau la modificarea condițiilor financiare.
   Articolul 4
   Prezenta decizie produce efecte de la data notificării.
   Articolul 5
   Prezenta decizie se adresează României.
   
      Adoptată la Luxemburg, 22 octombrie 2013.
      
         
            Pentru Consiliu
         
         
            Președintele
         
         L. LINKEVIČIUS
      
   
   
      (1)  JO L 53, 23.2.2002, p. 1.
   
      (2)  A se vedea pagina 4 din Jurnalul Oficial.